b"\n_START_ARTICLE_\nTibet\n_START_SECTION_\nGeografia i ecosistema\n_START_PARAGRAPH_\nEl Tibet hist\xc3\xb2ric constava de 2,5 milions de quil\xc3\xb2metres quadrats en una mitjana d'altitud de m\xc3\xa9s de 4.000 metres: es tracta de l'anomenat altipl\xc3\xa0 del Tibet. El Tibet es divideix en tres prov\xc3\xadncies: Amdo (al NE), Kham (la m\xc3\xa9s oriental) i U-Tsang (al sud i l'oest)._NEWLINE_Al Tibet, neixen rius com el Brahmaputra (Tsang-po en tibet\xc3\xa0) i el Yang Tse (Drichu) o l'Indus (Sengue khabab)._NEWLINE_Hi ha molta diversitat d'animals: 40 esp\xc3\xa8cies end\xc3\xa8miques de mam\xc3\xadfers, 23 d'ocells, 2 de r\xc3\xa8ptils. Alguns s\xc3\xb3n el iac (yak), l'ant\xc3\xadlop tibet\xc3\xa0, el panda gegant i el roig o la marmota dels him\xc3\xa0laies._NEWLINE_La major part de la flora i fauna tibetana es concentra a les zones de l'est i del sud, m\xc3\xa9s humides.\n_START_SECTION_\nGastronomia\n_START_PARAGRAPH_\nA causa de la gran al\xc3\xa7ada i les dures condicions ambientals del Tibet, la seva gastronomia tradicional \xc3\xa9s molt cal\xc3\xb2rica i rica en prote\xc3\xafnes i greixos. Aquest tipus de dieta \xc3\xa9s caracter\xc3\xadstica en l'alimentaci\xc3\xb3 di\xc3\xa0ria dels n\xc3\xb2mades tibetans, que es basa en dos aliments molt energ\xc3\xa8tics: la tsampa, que consisteix en farina principalment d'ordi torrada, i el cha (te). El te espec\xc3\xadfic tibet\xc3\xa0 (p\xc3\xb6 cha) \xc3\xa9s te amb mantega de iac i sal. Altres plats m\xc3\xa9s elaborats s\xc3\xb3n, per exemple, el thug-pa (sopa de verdures, carn i pasta) i els momos, pasta en forma de ravioli, d'una mida m\xc3\xa9s gran que una croqueta, farcida de carn o verdura i fets al vapor; aix\xc3\xad com els khabse (galetes). Es menja carn de iac, ovella o cabra. Tamb\xc3\xa9 aprofiten la llet per a fer lassi, iogurt batut."